Choguy (mombeꞌupy)

Choguy haꞌe peteĩ mitaꞌi marangatu ijukyetereíva, oikóva hogayguakuéra ndive, ñande ypykuekuéra guarani,  kaꞌaguy mbytére,  hete poꞌimi ha ipirekái, kuarahýpe oiko hague, hesa hũ katupyry, ava guaranícha.

Choguy ndahaꞌéi ambue mitãicha, ha'e oñembosarái rangue hapichakuéra ndive, oikevaꞌerã pe kaꞌaguy mbytére omaña guyrakuéra rehe, ha oturuñeꞌẽ chupekuéra ohaꞌãngávo umi tyapu heꞌẽasýva. Katuete ojupi yvyrarakãre oñemoĩ opurahéi umi guyraꞌi ndive.  Kaꞌaru vove ohóma ojupi yvyramata rehe oturuñeꞌẽ guyráicha, ha umi  mymbami ojerepa hese ohendúvo chupe. 

Choguy ohohápe umi guyraꞌi ohopa hendive, ojahúrõ ysyrýpe, hoꞌúramo yva aju, tahaꞌe tahaꞌehápe katuete oĩ hendive umi iñangirũ ovevekuaáva. Ohecháramo ñuhã, ombyai ñemihapete, oĩramo oguyraraꞌãva, okañy ha omondýi chupekuéra ani hag̃ua ojuka mymbaꞌi haꞌe ohayhúva.

Isy oikóma heꞌi chupe anive hag̃ua oiko upéicha, kaꞌaguy mbytére haꞌeñorei, haꞌékatu  hesarái ha ohojeýma iñirũnguéra ndive opurahéi. 

Peteĩ jey oĩ jave yvyra ruꞌãre ohendu isy ohayhuetéva ohenoiha chupe, ojapurágui oguejy hag̃ua, hoꞌa sapyꞌa yvatetégui, opyta pe yvýpe ndokuꞌevéi, omboty hesa ha nosẽvéi ipytu, Ñandejára oguerahámagui chupe yvágape, upémarõ umi guyrakuéra ojerure asy Tupãme  omboujey hag̃ua Choguy hendivekuéra, ohayhuetégui hikuái chupe,  Ñandeapohára ohendu chupekuéra ha upémarõ osẽ pe mitaꞌi pytiꞌágui peteĩ  guyraꞌisaite iporãmbajepéva opurahéiva "Choguy, Choguy" opóvo narã ruꞌãre hoꞌu  yva heꞌẽ asýva.